**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Законa о потврђивању Споразума између Владе Републике Србије и Владе Републике Турске о сарадњи у области образовања, потписан је у Анкари, 18. јануара 2022. године, садржан је у члану 99. став 1. тачка 4) Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Након анализе досадашње сарадње, а у циљу успостављања и унапређивања сарадње у области образовања, Министарство просвете, науке и технолошког развоја потврдило је иницијативу за закључење Споразума.

Полазећи од основних разлога којима се две стране руководе у жељи да успоставе и значајно унапреде сарадњу у области образовања, у духу унапређења узајамног разумевања и оснаживања билатералних односа, као и заједничке свести о значају унапређења што непосредније сарадње у области образовања, текст Споразума потврђује жељу двеју страна да ту сарадњу подржавају и развијају као питање од обостраног интереса.

Закључивањем Споразума ствара се правни оквир за успостављање и развијање сарадње у области образовања. Стране потписнице верују у корист повећања сарадње двеју земаља у области образовања, изражавајући спремност за даље јачање односа између њихових институција одговорних за образовање.

У преамбули се потврђује жеља две стране за олакшаном сарадњом у области образовања која ће се реализовати у корист повећања сарадње двеју земаља у области образовања узимајући у обзир национално законодавство на снази у двема државама у области образовања.

У даљем тексту (чл. 1.-2.) прописан је циљ споразума који подразумева побољшање сарадње између релевантних институција обе стране у области образовања засноване на једнакости и узајамном поштовању у складу са националним законодавством уговорних страна и међународним законима, као и обим сарадње.

Члановима 3. – 12. регулисана је размена информације и искуства, унапређење сарадње у области струковног и техничког образовања, подстицање подучавања својих службених језика, отворање образовних институција, размена предавача, стипендије, оснивање, заједничке радне групе, изједначавање диплома, промовисање заједничких вредности, заштита личних права интелектуалне својине и извршни органи одговорни за спровођење споразума.

Завршне одредбе Споразума (чл. 13.-16.) односе се на техничке и финансијске одредбе, решавање спорова, додаци и измене и допуне и процедуре у погледу ступања на снагу Споразума.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Средства за реализацију овог споразума биће предвиђена у буџетском разделу Министарства просвете, а у складу са Законом о буџету Републике Србије за сваку појединачну годину спровођења програма током његовог трајања. Наведена средства ће се користити за исплате стипендија долазним студентима и боравка академског и неакадемског особља у складу са Споразумом.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

За спровођење овог Споразума у 2025. години средства су опредељена у Закону о буџету Републике Србије за 2025. годину („Службени гласник РС”, број 94/24), на Разделу 26 – Министарство просвете; Глава 26.4 – Више и универзитетско образовање; Функција 940 – Високо образовање; Програм 2005 – Високо образовање; Програмска активност 0012 – Подршка отворености високог образовања; Економска класификација 4727 – Накнаде из буџета за образовање, културу, науку и спорт у износу од 1.320.000 динара.

Средства за 2026. годину биће планирана у оквиру лимита на Разделу 26 - Министарство просвете, Глава 26.4 – Више и универзитетско образовање; Функција 940 – Високо образовање; Програм 2005 – Високо образовање; Програмска активност 0012 – Подршка отворености високог образовања; Економска класификација 4727 – Накнаде из буџета за образовање, културу, науку и спорт.